SK Úradný vestník Európskej únie C 72/26

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 72/13)

Týmto uverejnením sa poskytuje právo vzniesť námietky proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„PLATE DE FLORENVILLE“

ES č.: BE-PGI-0005-01151 – 6.9.2013

CHZO ( X ) CHOP ( )

1. Názov

„Plate de Florenville“

2. Členský štát alebo tretia krajina

Belgicko

3. Opis poľnohospodárskeho výrobku alebo potraviny

3.1. Druh výrobku

Skupina 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Plate de Florenville“ je zemiak (Solanum tuberosum L.) starej francúzskej odrody „Rosa“. Táto neskorá až poloneskorá odroda zostáva veľmi dlho vo vegetačnom pokoji a na jej vypestovanie v pôde treba v priemere 120 dní.

Hľuzy odrody Plate de Florenville majú tieto odrodové a fyzikálne vlastnosti:

— farba šupky: ružovkastá,

— farba dužiny: žltá,

— tvar: predĺžený, pravidelný, mierne sploštený (kužeľovitý, obličkovitý);

— podiel sušiny: < 20 %,

— veľkosť: 25 až 45 mm.

Odroda Plate de Florenville patrí z kulinárskeho hľadiska do skupiny zemiakov s pevnou dužinou. Má tieto kulinárske vlastnosti (podľa medzinárodne uznávaných kritérií posudzovania odrôd zemiakov na účely ich zápisu do belgického katalógu):

— tuhosť dužiny: maximálne 4 (na stupnici od 0 do 10: 0 = pevná; 3 = dosť pevná; 6 = dosť mäkká; 9 = mäkká),

— reakcia pri varení: maximálne 3 (na stupnici od 0 do 10: 0 = zostáva celá; 3 = mierne popraská; 6 = veľmi popraská; 9 = úplne sa rozpadne),

— obsah vody: minimálne 3 – maximálne 6 (na stupnici od 0 do 10: 0 = vysoký obsah vody; 3 = dosť vysoký obsah vody; 6 = dosť suchá; 9 = suchá),

— sčernanie po varení: maximálny index 30 (index < 20 = dobré (slabé sčernanie); 20 ≤ index < 30 = stredné; 30 ≤ index < 35 = slabé; 35 ≤ index < 45 = silné; ≥ 45 = veľmi silné).

Na základe týchto vlastností sa podľa medzinárodne uznávanej kategorizácie používanej na zápis odrôd zemiakov do belgického katalógu odroda Plate de Florenville zaraďuje do skupiny A (A – AB – BA), teda do skupiny zemiakov, ktoré sú ideálne na prípravu šalátov, na dusenie na pare alebo varenie v šupke.

Z organoleptického hľadiska charakterizuje odrodu Plate de Florenville jemná a intenzívna chuť a príjemný pocit pevnosti v ústach. Nevyznačuje sa absolútne žiadnou múčnatosťou, a preto v ústach pôsobí vodnato.

Odroda Plate de Florenville sa môže predávať ako zemiak na rýchlu spotrebu, aj ako zemiak na uskladnenie. Vďaka jej dlhému obdobiu vegetačného pokoja ju totiž možno ľahko dlhodobo skladovať bez rizika, že by došlo k predčasnému a nekontrolovanému klíčeniu.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Okrem produkcie sadiva zemiakov prebieha celé dopestovanie (od zasadenia hľúz po uskladnenie úrody) vo vymedzenej oblasti.

3.6. Špecifické pravidlá krájania, strúhania, balenia atď.

Činnosti spojené s prípravou/balením možno vykonávať na celom území Európskej únie.

3.7. Špecifické pravidlá označovania

Na etikete, ktorá sa umiestňuje na balenie zemiakov odrody Plate de Florenville, sa okrem povinných údajov uvádza zapísaný názov, logo chráneného zemepisného označenia (CHZO) (v tom istom zornom poli ako názov), odkaz na nezávislý certifikačný orgán, ktorému výrobca podlieha, ako aj číslo šarže a údaje o výrobcovi, ak sám nezabezpečuje prípravu/balenie.

Ak sa zemiaky odrody Plate de Florenville predávajú voľne ložené priamo spotrebiteľovi, sú jasne identifikované na základe vyššie uvedených povinných údajov pre etikety.

Názov Plate de Florenville môže byť doplnený výrazom „primeur“ (skoré), pokiaľ majú zemiaky vlastnosti skorých zemiakov (v prípade ktorých sa zber uskutočňuje ešte pred úplným dozretím zemiakov a šupka sa dá ľahko odstrániť zošúchaním a uvádzajú sa na trh v čerstvom stave pred 15. septembrom.

Názov Plate de Florenville môže byť doplnený výrazom „grenailles“ (drobné), pokiaľ veľkosť hľúz nedosahuje 25 mm.

Každé označenie a spôsob identifikácie musí najprv schváliť nezávislý certifikačný orgán, ktorému príslušná výroba podlieha.

4. Stručné vymedzenie zemepisnej oblasti

Oblasť pestovania odrody Plate de Florenville tvoria tieto obce:

— Chiny (po zlúčení bývalých obcí Izel a Jamoigne),

— Etalle (Buzenol, Chantemelle, Etalle, Sainte-Marie, Vance),

— Florenville (Chassepierre, Florenville, Fontenoille, Muno, Villers-devant-Orval),

— Meix-devant-Virton (Gérouville, Meix-devant-Virton, Robelmont, Sommethone, Villers-la-Loue),

— Saint-Léger (Châtillon, Saint-Léger),

— Tintigny (Bellefontaine, Saint-Vincent, Tintigny),

— Virton (Ethe, Virton).

V tejto oblasti sa odroda Plate de Florenville pestuje výlučne v pôdach, ktoré sú pre ňu v zásade vhodné:

— piesočnaté alebo hlinito-piesočnaté s nadmerným alebo ľahko nadmerným prirodzeným odvodňovaním;

— piesočnato-hlinité s prirodzeným odvodňovaním.

5. Súvislosť so zemepisnou oblasťou

5.1. Špecifickosť zemepisnej oblasti

Zemepisná oblasť spojená s názvom Plate de Florenville zodpovedá územiu v južnom Belgicku, ktoré sa nazýva Belgické Lotrinsko (Lorraine belge) alebo, z geologického a poľnohospodárskeho hľadiska, Jurský región (Région jurassique). Je to jediný druhohorný región v Belgicku. Konkrétnejšie sa oblasť produkcie odrody Plate de Florenville nachádza v jednej z častí oblasti Jurského regiónu, v Gaume (historicko-geografické pomenovanie).

Špecifický kopcovitý reliéf s poľnohospodárskou pôdou na slnečných svahoch je jednou zo základných charakteristík oblasti Gaume. Okrem toho oblasť Gaume, ktorú chráni pred studenými severnými vetrami a dažďom masív Ardény, ktorý má v regióne najvyššiu nadmorskú výšku, je prechodnou oblasťou medzi miernym prímorským podnebím na severe krajiny a vnútrozemským podnebím. Tento rozdiel sa prejavuje širším rozpätím teplôt, väčším počtom letných dní, silnejším slnečným žiarením, nižšími zrážkami a miernejšími vetrami.

Zloženie podložia (vápenec) je ďalším priaznivým faktorom, pretože dobre zadržiava teplo. Oba pôdne nánosy, ktoré sa rozkladajú okolo Florenville, zodpovedajú ľahkým hlinitým pôdam, ktoré prechádzajú do piesočnatých pôd, sú dobre prevzdušňované a odvodňované a rýchlo sa zohrejú, na rozdiel od ťažkých a zle odvodňovaných ílovitých pôd, ktoré sa nachádzajú v okolitých oblastiach. Postupom času si pestovatelia všimli, že zemiaky odrody Plate de Florenville sú najkvalitnejšie, ak sa pestujú v pôdach tohto typu (ílovito-piesočnatých alebo piesočnato-hlinitých). Preto našli vhodné pozemky na týchto pôdach a začali na nich pestovať zemiaky odrody Plate de Florenville. Poukazuje to na špecifické a jedinečné know-how v súvislosti s pestovaním tejto odrody zemiakov.

Na renomé týchto zemiakov sa vraj významnou mierou podieľa železnica. V roku 1880 sa totiž v starobylej obci Florenville postavila železničná stanica na trati č. 165, ktorá spájala Virton s Bertrixe. V širšom pojatí táto železničná trať umožňovala (a naďalej umožňuje) prepojenie Arlonu, Namuru a Bruselu (ústredný železničný uzol v Belgicku). Prívlastok „de Florenville“ údajne pochádza z nápisu, ktorým boli označené vagóny odchádzajúce zo železničnej stanice vo Florenville, do ktorej sa zemiaky odrody Plates (ploché) dopestované v okolitých obciach dovážali prostredníctvom miestnej siete. Odroda La Plate bola teda pomenovaná podľa železničnej stanice, z ktorej sa odvážala.

5.2. Špecifickosť výrobku

Medzi hlavné vlastnosti odrody Plate de Florenville patria, okrem jej farby a tvaru, veľmi dobrá súdržnosť pri varení a jemná a delikátna chuť.

V skutočnosti tento zemiak zostáva celý, nerozpadá sa a zachováva si svoj tvar aj po dlhom varení. Vďaka tejto vlastnosti ho možno z kulinárskeho hľadiska zaradiť do skupiny A (pozri bod 3.2). Je preto ideálny na prípravu šalátov, ako aj na dusenie na pare alebo varenie v šupke.

Má intenzívnu, delikátnu a veľmi jemnú chuť. Niekedy evokuje chuť lieskového orecha. Intenzita jeho chuti je úzko spojená s malou veľkosťou hľúz. Aromatické zložky sa v ňom totiž koncentrujú vo väčšej miere ako v prípade veľkých hľúz.

Tieto dve vlastnosti sú výsledkom nízkeho obsahu sušiny (< 20 %), ktorým sa vyznačuje odroda Plate de Florenville.

Názov Plate de Florenville existuje už najmenej jedno storočie, o čom svedčia aj tieto záznamy:

— v roku 1901 sa v monografii s názvom Monographie agricole de la région jurassique (Gaume) definuje odroda Plate ako miestna odroda,

— v roku 1909 sa v periodiku Journal de la société agricole de la province du Luxembourg píše, že vo Florenville sa predávajú zemiaky odrody Plate,

— v roku 1930 sa v Encyclopédie agricole belge výslovne uvádza, že zemiaky odrody Plate de Florenville sa pestujú v Gaume a sú žiadaným tovarom v Liège,

— v roku 2006 sa výrazy „plate de Florenville“ alebo „corne de Florenville“ zapísali do Dictionnaire des belgicismes (autor: Georges Lebouc) a v roku 2010 do Dictionnaire des belgicismes (vedúci autorského kolektívu: Michel Francard).

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Kvalita

Klimatické a pôdne podmienky v oblasti Gaume a typy pôd uvedené v bode 5.1 sú obzvlášť priaznivé na pestovanie odrody Plate de Florenville. Na pestovanie odrody Plate de Florenville je potrebná dobre odvodňovaná pôda (aby korene netrpeli nedostatkom kyslíka), ktorá sa rýchlo zohreje a priaznivo tak pôsobí na rast plodiny. Okrem toho vyššie opísané podnebie poskytuje dobrý prísun vody a zaručuje malé riziko neskorých mrazov, na ktoré sú zemiaky veľmi citlivé. Vďaka tomuto primeranému prísunu vody možno vypestovať zemiaky odrody Plates s obsahom sušiny menej ako 20 %. Suchšie podnebie by bolo priaznivejšie pre múčnaté zemiaky a naopak, chladnejšie a vlhkejšie podnebie by neumožňovalo dobrú tvorbu hľúz. Navyše odroda Plate de Florenville sa vyznačuje pomalým rastom a treba ju zasadiť čo najskôr. Rýchle zohrievanie pôd, ktoré sa používajú na jej pestovanie, je teda veľkou výhodou. Treba však poznamenať, že v týchto pôdach, ktoré dobre odvádzajú pôdu, je výnos zemiakov odrody Plate de Florenville omnoho nižší než nominálny výnos zemiakov odrody Rosa (ktorý zodpovedá 90 % referenčnej odrody Bintje): v závislosti od poveternostných podmienok sa výnos pohybuje v rozpätí 12 až 25 ton na hektár, čo je maximálny prípustný výnos, aby mohol byť produkt označený názvom Plate de Florenville. Tento nízky výnos je mimoriadne dôležitý z hľadiska chuťových vlastností odrody Plate de Florenville: čím sú hľuzy menšie, tým vyššia je koncentrácia aromatických molekúl a tým chutnejší je zemiak.

Vďaka kombinácii pôdnych a klimatických faktorov a skúseností pestovateľov môže odroda Rosa ponúknuť všetky svoje kvality.

Povesť

Zmienka o rastlinách zemiakov nazývaných Plates sa objavuje v belgických historických zdrojoch od polovice 19. storočia. V roku 1860 Edouard de Croeser de Berges vyhotovil zoznam 128 odrôd zemiakov v Belgicku, v rámci ktorého je odroda Plate označovaná ako veľmi kvalitná s dostatočnou výnosnosťou a nenáchylná na choroby. Táto odroda sa spomína takisto v Almanach agricole belge z roku 1899.

La Plate de Florenville má dobré meno na miestnej, vnútroštátnej aj medzinárodnej úrovni. Dôkazom je aj podujatie s názvom „Slávnosti zemiakov“ (Fête de la Pomme de Terre), ktoré sa organizuje vo Florenville od roku 1994 (jeden víkend v októbri). O tomto podujatí informuje regionálna tlač (napr. L’Avenir du Luxembourg, v r. 2011, 2012 a 2013), ale správy o ňom sa dostanú aj za hranice (zmienka vo francúzskych novinách L’Union-L’Ardennais, v r. 2013). O odrode Plate de Florenville sa takisto písalo v celoštátnej tlači (Le Soir, La Libre Belgique alebo dokonca v holandsky písanom týždenníku De Standaard), ako aj v medzinárodnej tlači (napr. Le Figaro [Francúzsko]).

Spomína sa takisto vo viacerých turistických sprievodcoch po kraji Gaume, napr.:

— Tourisme en Beau Canton de Gaume (2002, vydavateľ: Maison du Tourisme de Chiny, Florenville et Herbeumont),

— La Transgaumaise, sprievodca turistickými zaujímavosťami, autor: André Pierlot (2009).

Pokiaľ ide o využitie v kuchyni, Plate de Florenville sa používa vo viacerých receptoch provincie Luxemburg, pre ktoré je pevnosť zásadnou vlastnosťou:

— „touffaye“ je pokrm, ktorý pripomína hustú polievku a pripravuje sa dusením („‘al touffaye“) (Chantal Van Gelderen [1999]),

— „roustiquettes gaumaises“, recept, ktorý v roku 1980 navrhol Noël Anselot,

— „Floriflette“, recept navrhnutý združením Confrérie des Sossons d’Orvaulx.

Okrem toho zemiaky odrody Plate de Florenville sa vďaka svojim kulinárskym vlastnostiam dostali na jedálne lístky viacerých reštaurácií, ktoré ich prezentujú ako lahodný a typický pokrm, napr.:

— „Gratinée de Florenville“ v reštaurácii Ferme des Sanglochons (Verlaine-Neufchâteau v provincii Luxemburg),

— „Moelleux de plates de Florenville au crabe, aux crevettes grises et au Royal Belgian caviar, beurre blanc d’huîtres à la ciboulette“ v gastronomickej reštaurácii Comme Chez Soi (v Bruseli).

Odroda Plate de Florenville, ktorú spotrebitelia veľmi oceňujú, je známa ako zemiak s malou výnosnosťou, ale veľmi dobrej kvality. Cena týchto zemiakov je toho dôkazom. Viaceré zdroje pochádzajúce z prvej polovice 20. storočia potvrdzujú, že cena tejto odrody bola bežne vyššia ako ceny iných odrôd. Aj v dnešnej dobe je cena tejto odrody v obchodoch vyššia (1,99 EUR/kg) ako cena inej odrody zemiakov s pevnou dužinou, napr. Charlotte (1,20 EUR/kg).

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

http://agriculture.wallonie.be/apps/spip_wolwin/IMG/pdf/Dossier-Plate-Florenville-IGP.pdf

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Pozri poznámku pod čiarou č. 2.